
CONVENI DE COL·LABORACIÓ ENTRE L'AJUNTAMENT DE SOLSONA I 
SAT CAL RAMON DE LLORENS
Solsona, 8 de febrer de 2022
REUNITS
D’una banda, Judit Gisbert Ester, major d’edat, veïna de Solsona, domiciliat a l’efecte del present document, amb seu a l'Ajuntament de Solsona, amb CIF P2525700G i adreça al carrer del Castell, 20.
D’altra banda, SAT Cal Ramon de Llorens amb CIF V25691668, amb seu a Pinell de Solsonès i representant per Montserrat Llorens Malé.
INTERVENEN
Judit Gisbert Ester, en la seva condició i qualitat d’alcaldessa de l’Ajuntament de Solsona, que el faculta per representar dita Corporació Municipal, a l’empara del que disposa l’article 53.1 a) del Decret legislatiu 2/2003, de 28 d’abril, que aprova el Text refós de la Llei municipal i de règim local de Catalunya.
Montserrat Llorens Malé, en representació de SAT Cal Ramon de Llorens.
Els compareixents es reconeixen capacitat suficient per a l’atorgament d’aquest conveni de conformitat amb el que es disposa en els articles 47 i següents de la Llei 40/2015, d'1 d'octubre, de Règim Jurídic del Sector Públic i amb l'anteriorment exposat, les parts acorden subscriure el present Conveni.
EXPOSEN
I. Que SAT Cal Ramon de Llorens és propietari de la finca rural situada al polígon 2 parcel.la 298 anomenada "l'Arrabal" del terme municipal de Solsona, amb la referència cadastral núm. 25257A002002980000AP.
II. Que l’Ajuntament de Solsona (en endavant, l’Ajuntament) està duent a terme una nova gestió de recollida de residus anomenada "Porta a Porta", en la què amb caràcter general es realitzarà la recollida selectiva dels residus domèstics aportats per les llars davant del domicili del nucli urbà; no obstant també es condiciona la recollida selectiva en àrees d'aportació tancades dels residus aportats per les llars disseminades de la zona del Vinyet sempre de forma segregada en cinc fraccions.
III. Que els serveis tècnics de l'Ajuntament han considerat que un punt idoni per a ubicar-hi una àrea d'aportació tancada per la recollida selectiva de residus a la partida de Santa Llúcia seria al camí de Santa Llúcia també anomenat camí de Solsona a Riner (camí de la Ribera), concretament al punt amb coordenades UTM31N-ETRS89 E-378320.0 N-4648852.4, inscrit a l'inventari de camins municipals de Solsona com a camí ral de domini públic dins la xarxa viària primària.
L'àrea d'aportació tindrà una dimensió de 20 m2 i respondrà a dos condicionants: un, referit a la funció i fortalesa, i l'altra a la integració paisatgística.
IV. Que la ubicació esmentada tot i situar-se al costat d’un camí municipal està dins de la propietat de SAT Cal Ramon de Llorens on a una distància molt propera es troba l’explotació ramadera “l’Arrabal”, amb una capacitat de 70.000 places de pollastres d’engreix. També és propera, a pocs metres, de l’existència d’un pou d’aigua que pertany a la finca de l’Arrabal.
V. Que l’Ajuntament i l'empresa SAT Cal Ramon de Llorens estan disposats a arribar a una entesa que amb forma de conveni, per tal d'ubicar l'àrea d'aportació tancada per la recollida selectiva de residus a la partida de Santa Llúcia al camí Santa Llúcia també anomenat camí de Solsona a Riner (camí de la Ribera) dins de la finca propietat de SAT Cal Ramon de Llorens, sense que això representi cap canvi en la qualificació urbanística de la mateixa.
Per això, les parts han arribat a un acord que, acollint-se a la modalitat de conveni prevista a l’article 47.2 c) de la Llei 47.2 c) d'1 d'octubre de règim jurídic del sector públic, formalitzen de conformitat als següents
PACTES
Primer. SAT Cal Ramon de Llorens accepta que l’Ajuntament de Solsona instal·li l'àrea d'aportació tancada per la recollida selectiva de residus a la partida de Santa Llúcia al camí municipal Solsona a Riner (camí de la Ribera) dins de l'explotació avícola de la seva propietat amb ubicació  UTM31N-ETRS89 E-378320.0 N-4648852.4 tal com es grafia a l’annex que acompanya aquest conveni.
Segon. L’Ajuntament durà a terme les actuacions necessàries per garantir que l’espai destinat a àrea d'aportació tancada per la recollida selectiva de residus reuneixi les condicions necessàries per a aquesta finalitat.
Tercer. D’acord amb allò que preveu el pacte anterior, i abans de l’obertura de l'àrea tancada amb control d'accés, l’Ajuntament procedirà a col·locar senyals informatius indicant els requisits per fer un ús adequat de l‘espai.
Quart. Durant la vigència del conveni que avui se signa serà únicament l’Ajuntament qui tindrà cura del manteniment de l’espai objecte de cessió, així com del mobiliari urbà que s’hi col·loqui.
Cinquè. D’acord amb el pacte anterior, l’Ajuntament es compromet a realitzar una neteja i una desinfecció periòdica de l’espai.
Sisè. La responsabilitat civil de tot allò que s’esdevingui a l’espai objecte del conveni serà única i exclusivament de l’Ajuntament.
Setè. Aquest conveni vincula expressament l’Ajuntament i, si s’escau, els seus drethavents, de manera que ambdues parts resten sotmeses plenament als termes dels pactes.
Vuitè. La vigència d’aquest conveni es preveu per quatre anys a partir de la data de la seva signatura. En qualsevol moment abans de la finalització del termini previst, els signants del conveni en poden acordar unànimement la pròrroga per un període de fins a quatre anys addicionals o la seva extinció. Tot i això, en qualsevol moment una de les parts podrà extingir aquest conveni de manera unilateral, donant un termini de tres mesos per a poder instal·lar aquesta àrea d’aportació a un altre indret òptim.
Novè. Una vegada vençut aquest conveni, ja sigui per venciment del termini, ja sigui per qualsevol altra causa, l’Ajuntament retirarà l'àrea d'aportació de residus instal·lada en un termini màxim de tres mesos a càrrec de l’Ajuntament.
I en prova de conformitat signen el present document, en dos exemplars i a un sol efecte, en el lloc i la data assenyalats a l’encapçalament.

